Οκτώ συνολικά τα κρούσματα του νέου κορονοϊού στη χώρα μας, σύμφωνα με το υπουργείο Υγείας. Ο εκπρόσωπος του υπουργείου Υγείας, καθηγητής Παθολογίας - Λοιμωξιολογίας στο πανεπιστήμιο Αθηνών Σωτήρης Τσιόδρας, ανακοίνωσε πριν λίγο την επιβεβαίωση ενός νέου κρούσματος.

Από τα οκτώ συνολικά μέχρι στιγμής κρούσματα στη χώρα μας το ένα είναι παιδί, μαθητής δημοτικού, τέσσερις είναι γυναίκες και τρεις είναι άνδρες. Επιπλέον, τέσσερα από τα οκτώ κρούσματα νοσηλεύονται στην Θεσσαλονίκη και τέσσερα στην Αθήνα.

Το όγδοο επιβεβαιωμένο κρούσμα κορονοϊού στη χώρα μας είναι ένας Έλληνας, στενή επαφή του πέμπτου επιβεβαιωμένου κρούσματος, ο οποίος παραμένει σε απομόνωση σε νοσοκομείο αναφοράς της Θεσσαλονίκης. Το περιστατικό διεγνώσθη στο Εργαστήριο Μικροβιολογίας της Ιατρικής Σχολής του ΑΠΘ.

Θυμίζουμε ότι το πέμπτο επιβεβαιωμένο κρούσμα Covid-19 στη χώρα μας είναι μία Ελληνίδα, στενή επαφή του πρώτου κρούσματος, της 38χρονης Ελληνίδας, που είχε ταξιδέψει σε πληττόμενη περιοχή της βόρειας Ιταλίας και μετέδωσε τον ιό και στον 10χρονο γιό της που νοσηλεύεται μαζί της στο ΑΧΕΠΑ.